 

בית הדין הצבאי המחוזי

**מחוז שיפוטי ז"י**

**בפני ההרכב: אל''ם מאיר ויגיסר - אב"ד**

**רס"ן שני אלבז - שופטת**

**סרן אייל נייפריס - שופט**

**בעניין: התובע הצבאי (ע"י ב"כ, סרן עדי אלנקרי)**

**נגד**

**הנאשם: ח/XXX סמל מ' ה' (ע"י ב"כ, עו"ד מוחמד פוקרא)**

**הכרעת - דין**

על פי הודאתו, מורשע הנאשם בעבירה של שימוש בלתי חוקי בנשק לפי סעיף 85 סיפא לחוק השיפוט הצבאי התשט"ו -1955 והתנהגות שאינה הולמת לפי 130 לחוק השיפוט הצבאי בהתאם לכתב האישום ולפרטים הנוספים.

**ניתנה היום, ד' בטבת התשפ"ג, 28.12.2022, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופטת

**מחוז שיפוטי ז"י**

**בפני סגן הנשיא: סא"ל טובי הארט**

**בעניין: התובע הצבאי (ע"י ב"כ, קמ"ש אביחי שמיר וסרן עדי אלנקרי)**

**נגד**

**הנאשם: ח/XXX סמל מ' ה' (ע"י ב"כ, עו"ד מוחמד פוקרא (אינו נוכח))**

**גזר - דין**

הנאשם הורשע על פי הודאתו בעבירה של שימוש בלתי חוקי בנשק, בגין כך שבשלוש הזדמנויות, בין חודש אוגוסט לחודש ספטמבר 2021, מסר את נשקו האישי מסוג מיקרו תבור לבן דודו האזרח. האזרח ירה בנשק בשתי הזדמנויות לעבר שטח פתוח בשמורת טבע "אלוני אבא", בעת שהנאשם מתעד את הירי במכשיר הטלפון הנייד של האזרח. יצויין כי כתב האישום אינו נוקב במועד מדוייק, ועל כן אנו מניחים לטובת הנאשם כי האירועים היו בסמיכות זמנים זה לזה

למען שלמות התמונה יצויין, כי החקירה כנגד הנאשם החלה בעקבות חקירתו של האזרח, בן דודו. האזרח הורשע בעבירות בנשק ובירי מנשק חם, והוטלו עליו 9 חודשי עבודות שירות (ת"פ (חיפה) 44620-01-22 **מדינת ישראל נ' היב** (2022)).

הנאשם התנדב לשירות בצה"ל בחודש דצמבר 2020 והוא משרת כלוחם חי"ר בפלס"ר. עברו הפלילי נקי ועברו המשמעתי מקל. הוצגו בפנינו חוות דעת של מפקדיו אשר מלמדות כי מדובר בחייל תורם ומוביל, אשר מפקדיו שוקלים להוציאו לקורס קצינים. אף הוצגו בפנינו מסמכים המלמדים על תרומת משפחתו למדינת ישראל ולצה"ל.

הצדדים הציגו בפנינו הסדר טיעון אשר מבטא הקלה של ממש בעונשו של החייל לעומת העונש שנגזר על בן דודו. הובהר כי הצדדים התחשבו בהתנדבותו של הנאשם לצה"ל ובשירותו החיובי, בחוות דעת מפקדיו, בהודאתו באשמה, ובזמן שחלף מאז ביצוע העבירות. יצויין כי בתחילה היו הצדדים חלוקים באשר לרכיב ההורדה בדרגה, אולם בעקבות המלצתנו הושגה הסכמה גם בעניין זה. הנאשם בדברו האחרון הביע חרטה על המעשים ומוטיבציה להוסיף ולתרום מיכולותיו גם בעתיד.

המעשים שבהם הורשע הנאשם כרוכים בסיכון ממשי לשלום הציבור. לחיילי צה"ל משונן עם גיוסם האיסור לעשות שימוש בנשק באופן לא מוסמך ולא מורשה, בשל הסכנה הרבה הכרוכה בכך. במקרה זה אפשר הנאשם לאזרח שאינו מוסמך לשימוש בנשק ואינו מיומן בכך לבצע ירי חי, תוך הפרה של הנורמות המצופות ממנו כחייל וכלוחם ותיק. עצם מסירת נשקו האישי לאחר כרוכה בפני עצמה בחשש שהנשק יוצא מידיו ולא יושב, וכבר היו דברים מעולם. כפי שנקבע בעניינו של האזרח, נדרש יחס מחמיר לירי חי לא מורשה, ויש לזכור שהנאשם הוא שאפשר זאת לבן דודו. לצד נסיבות חומרה אלה, אכן יש לתת משקל רב להתנדבותו ולתרומתו של החייל. עולה בבירור כי מדובר במעידה שאינה מאפיינת את הנאשם, ונכון כי נקודות הזכות שצבר יעמדו לזכותו ביום פקודה.

הסנגור הציג בפנינו את רצונו של הנאשם לצאת לקורס קצינים ולהמשיך לשירות קבע. נבהיר על כן כי העניין מסור לשיקול דעתם של מפקדיו אשר מכירים את הנאשם ואת יכולותיו טוב מאתנו.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **ארבעים (40) ימי מאסר לריצוי בפועל, אשר ירוצו בדרך של עבודה צבאית במספנת ח"י בחיפה, בהתאם לתנאים שנקבעו בחוות דעתה של מפקדת מרכז אבחון וחוסן. הנאשם יתייצב לריצוי עונשו במשרדי מדור שיקום ביום 26.03.2023 עד השעה 11:00.**
2. **עונש מאסר מותנה בן שלושה (3) חודשים למשך שנתיים שלא יעבור את העבירה שבה הורשע או כל עבירה אחרת שכרוכה בהחזקת נשק, העברתו לאחר או שימוש בו שלא כדין.**
3. **הורדה לדרגת טוראי.**

**זכות ערעור כחוק.**

**ניתן היום, ו' באדר התשפ"ג, 27 בפברואר 2023, והודע בפומבי ובמעמד הצדדים.**

\_\_\_\_\_( - )\_\_\_\_\_

סגן נשיא